《六月六日访晁美叔吏部越宿蒙惠长篇因次其韵》
宋代·苏颂

近伏值休澣，端居无所为。
触热事造请，有如褦襶诗。
偶到昭德里，主人不吾非。
惟今吏部郎，望清秩非卑。
而与两铨选，事联相附离。
每听人物论，尤详台阁仪。
沿袭寻本原，左右逢津涯。
登朝鬓犹绿，继世衣仍缁。
欢然久相接，甚矣嗟吾衰。
谁言同趣舍，何力能嘘吹。
但惭蒹葭陋，坐对琼林枝。
时或把书卷，不厌颜生饥。
间亦忘形骸，任讥嗣宗痴。
喜君方得涂，骞腾复何疑。
岂此哀乌省，能留威凤姿。
君才适时用，早闻天子知。
荷囊与鸣玉，献纳无不宜。
宁校岁月劳，求为法令师。

作者简介：（1020—1101）泉州同安人，徙居丹阳，字子容。苏绅子。仁宗庆历二年进士。知江宁。皇祐五年召试馆阁校勘，同知太常礼院。迁集贤校理，编定书籍。英宗即位，为度支判官。神宗立，擢知制诰，知审刑院，因奏李定拜官不合章法，落知制诰，出知婺州。元丰初，权知开封府，改沧州。奉旨编纂《鲁卫信录》。哲宗元祐初，除吏部尚书兼侍读，以邃于律历提举研制新浑仪。元祐七年拜右仆射兼中书侍郎，为相务使百官守法遵职，量能授任。后罢知扬州，徙河南。绍圣末致仕。有《苏魏公集》、《新仪象法要》、《本草图经》。